นำผู้เสียหายจากศูนย์สงเคราะห์บำบัดฟื้นฟูสมรรถภาพผู้ติดยาเสพติด วัดท่าพุราษฎร์บำรุง ร้องกองปราบ
นายจีรพันธ์ เพชรขาว หรือหมอปลา และนายไพศาล เรืองฤทธิ์ ทนายความ นำผู้เสียหายจากศูนย์สงเคราะห์บำบัดฟื้นฟูสมรรถภาพผู้ติดยาเสพติด วัดท่าพุราษฎร์บำรุง อำเภอด่านมะขามเตี้ย จังหวัดกาญจนบุรี ประมาณ 10 คน เข้าแจ้งความกับพนักงานสอบสวนกองบังคับการปราบปราม เพื่อดำเนินคดีกับผู้ที่เกี่ยวข้องกับศูนย์บำบัดฯ ในข้อหาค้ามนุษย์ หลังจากก่อนหน้านี้ มีการเข้าช่วยเหลือผู้ที่เข้ารับการบำบัดประมาณ 216 คน  เนื่องจากได้รับการร้องเรียนจากอดีตกลุ่มผู้เข้ารับการบำบัด ว่ามีขั้นตอนการบำบัดและรักษาไม่ถูกต้อง ไม่ถูกสุขลักษณะ มีการทำร้ายทรมานร่างกายและจิตใจ โดยการให้อดอาหาร ทำร้ายทุบตีและที่สำคัญพบว่า มีการเสียชีวิตในสถานบำบัดก่อนหน้านี้ 2-3 คน  และเหตุการณ์นั้นไม่มีการชันสูตรพลิกศพ อีกทั้งยังพบว่า มีการเรียกรับเงินในการเข้ารับการบำบัดและเรียกเก็บค่าใช้จ่ายรายเดือน รวมทั้งหากต้องการออกจากศูนย์มีการบังคับเรียกเก็บเงิน แม้จะเข้าไปลงบันทึกประจำวัน ไว้เป็นหลักฐานที่สถานีตำรวจภูธรมะขามเตี้ย แต่รู้สึกไม่มั่นใจในการดำเนินการของเจ้าหน้าที่ที่เพิกเฉยและรู้สึกไม่ปลอดภัย จึงเข้ามาแจ้งความกับกองปราบปราม เพื่อให้เกิดการดำเนินคดีอย่างตรงไปตรงมา หลังพบว่า มีกลุ่มข้าราชการตำรวจในหลายจังหวัด เข้ามามีส่วนเกี่ยวข้อง โดยเฉพาะในพื้นที่จังหวัดกาฬสินธุ์และจังหวัดร้อยเอ็ดหนึ่งในผู้เสียหาย เล่าว่า เข้ารับการบำบัดในศูนย์บำบัดฯ เป็นเวลา 9 เดือน ก่อนเข้าได้รับการเอ็กซเรย์ปอดเพียงอย่างเดียว ไม่มีการตรวจเลือดหาสารเสพติดแต่อย่างใด  ส่วนการใช้ชีวิตประจำวัน ได้ทานข้าววันละ 1 มื้อ ต้องตื่นนอนตั้งแต่ 03.00 น. เพื่อทำวัตรสวดมนต์ แต่หากเสียงสวดมนต์ดังไม่พอ ไม่ถูกใจเจ้าหน้าที่ วันนั้นจะถูกลงโทษไม่ให้รับประทานอาหารเช้าด้วย